KOMISJONI RAKENDUSMÄÄRUS (EL) 2022/1251,

19. juuli 2022,

millega pikendatakse kooskõlas Euroopa Parlamendi ja nõukogu määrusega (EÜ) nr 1107/2009 toimeainete liblikaliste hargnemata ahelaga feromoonide (atsetaatide) heakskiitu madala riskiastmega toimeainetena ja liblikaliste hargnemata ahelaga feromoonide (aldehüüdide ja alkoholide) heakskiitu ning muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 koostoimes artikli 22 lõikega 1,

ning arvestades järgmist:

(1) Komisjoni direktiiviga 2008/127/EÜ (2) kanti liblikaliste hargnemata ahelaga feromoonid toimeainena nõukogu direktiivi 91/414/EMÜ (3) I lisasse.

(2) Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

(3) Rakendusmääruse (EL) nr 540/2011 lisa A osa kohaselt aegub toimeainete liblikaliste hargnemata ahelaga feromoonide heakskiit 31. augustil 2022.

(4) Liblikaliste hargnemata ahelaga feromoonid on ained, mida looduslikult tekitavad seltsi Lepidoptera kuuluvad putukad. Nendel ainetel on ühine määratletud struktuur ja toimemehhanism ning need võivad koosneda atsetaatidest, aldehüüdidest või alkoholidest.

(5) Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikul esitatud taotlus toimeainete liblikaliste hargnemata ahelaga feromoonide heakskiidu pikendamiseks.

(6) Taotlejad esitasid rakendusmääruse (EL) nr 844/2012 artikli 6 kohaselt nõutavad täiendavad toimikud. Referentliikmesriik leidis, et taotlus on täielik.

(7) Referentliikmesriik koostas kaasreferentliikmesriigiga konsulteerides pikendamist käsitleva hindamisaruande kavandi ning esitas selle 3. juunil 2019 Euroopa Toiduohutusametile (edaspidi „amet“) ja komisjonile.

(8) Amet tegi täiendava koondtoimiku üldsusele kättesaadavaks. Amet edastas pikendamist käsitleva hindamisaruande kavandi ka taotlejatele ja liikmesriikidele märkuste esitamiseks ning algatas selle kohta avaliku konsultatsiooni. Amet edastas laekunud märkused komisjonile.

(9) 19. mail 2021 esitas amet komisjonile oma järeldused (6) liblikaliste hargnemata ahelaga feromoonide eeldatava vastavuse kohta määruse (EÜ) nr 1107/2009 artiklis 4 sätestatud heakskiitmise kriteeriumidele. Ameti järeldustes eristatakse liblikaliste hargnemata ahelaga feromoonide seas atsetaate, aldehüüde ja alkohole.

(10) Komisjon esitas pikendamisaruande ja määruse eelnõu vastavalt 1. detsembril 2021 ja 30. märtsil 2022 alalisele taime-, looma-, toidu- ja söödakomiteele.

(11) Komisjon palus taotlejatel esitada oma märkused ameti järelduste kohta ning kooskõlas rakendusmääruse (EL) nr 844/2012 (7) artikli 14 lõike 1 kolmanda lõiguga pikendamisaruande kohta. Taotlejad esitasid oma märkused, mida analüüsiti põhjalikult.

(12) Komisjon on seisukohal, et vähemalt ühe toimeaineid liblikaliste hargnemata ahelaga feromoone (atsetaate, aldehüüde või alkohole) sisaldava taimekaitsevahendi ühe või mitme iseloomuliku kasutusviisiga seoses on leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

(13) Peale selle leiab komisjon, et liblikaliste hargnemata ahelaga feromoonid (atsetaadid) on vastavalt määruse (EÜ) nr 1107/2009 artiklile 22 madala riskiastmega toimeained, kuna need ei ole probleemsed ained ja vastavad kõnealuse määruse II lisa punktis 5 esitatud tingimustele.

(14) Seepärast on asjakohane pikendada liblikaliste hargnemata ahelaga feromoonide (atsetaatide) heakskiitu madala riskiastmega toimeainetena ja liblikaliste hargnemata ahelaga feromoonide (aldehüüdide ja alkoholide) heakskiitu toimeainetena.

(15) Vastavalt määruse (EÜ) nr 1107/2009 artikli 14 lõikele 1 koostoimes nimetatud määruse artikliga 6 ning teaduse ja tehnika arengu arvessevõtmiseks on siiski vaja kehtestada teatavad tingimused.

(16) Rakendusmäärust (EL) nr 540/2011 tuleks seega vastavalt muuta.

(17) Käesolevat määrust tuleks kohaldada liblikaliste hargnemata ahelaga feromoonide (atsetaatide) ja liblikaliste hargnemata ahelaga feromoonide (aldehüüdide ja alkoholide) heakskiidu aegumise kuupäevale järgnevast päevast.

(18) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Toimeaine heakskiidu pikendamine Toimeainete liblikaliste hargnemata ahelaga feromoonide (atsetaatide), liblikaliste hargnemata ahelaga feromoonide (aldehüüdide) ja liblikaliste hargnemata ahelaga feromoonide (alkoholide) heakskiitu pikendatakse vastavalt I lisas sätestatud tingimustele.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa muudetakse vastavalt käesoleva määruse II lisale.

Artikkel 3 Jõustumine ja kohaldamise alguskuupäev Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 1. septembrist 2022.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. juuli 2022 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) Komisjoni 18. detsembri 2008. aasta direktiiv 2008/127/EÜ, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

(3) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(4) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(5) Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

(6) Euroopa Toiduohutusamet. Conclusion on the peer review of the pesticide risk assessment of the active substance Straight Chain Lepidopteran Pheromones (SCLPs) („Järeldused toimeainete liblikaliste hargnemata ahelaga feromoonide pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2021; 19(6): 6656 (24 lk). doi:10.2903/j.efsa.2021,6656. Kättesaadav internetis: http://www.efsa.europa.eu.

(7) See määrus on asendatud määrusega (EL) 2020/1740, ent seda kohaldatakse siiski jätkuvalt nende heakskiidu pikendamise menetluste puhul, mis hõlmavad: 1) toimeaineid, mille heakskiidu kehtivusaeg lõpeb enne 27. märtsi 2024; 2) toimeaineid, mille heakskiidu kehtivusaega on määruse (EÜ) nr 1107/2009 artikli 17 kohaselt 27. märtsil 2021 või pärast seda vastu võetud määrusega pikendatud 27. märtsini 2024 või hilisema kuupäevani.